VSL sklep III Cpg 806/2010
Datum: 2010-06-24T02:00:00.000+02:00
ecli: ECLI:SI:VSLJ:2010:III.CPG.806.2010
sodisce: Višje sodišče v Ljubljani
oddelek: Gospodarski oddelek
institut: procesna legitimacija za pritožbo - konec stečajnega postopka - legitimacija stečajnega upravitelja
jedro: O končanju stečajnega postopka odloča sodišče na predlog upravitelja. Vendar pa zakon ne daje izrecne procesne legitimacije stečajnemu upravitelju za izpodbijanje sklepa, s katerim je sodišče odločilo o predlogu stečajnega upravitelja, kar glede na 2. odstavek 126. člena ZFPPIPP pomeni, da stečajni upravitelj nima pravice do lastne pritožbe zoper tovrsten sklep sodišča. Ker je iz pritožbenih navedb razvidno, da je pritožnik pritožbo vložil v lastnem imenu, jo je pritožbeno sodišče kot nedovoljeno zavrglo.
zveza: ZFPPIPP člen 126, 126/1, 126/2, 378, 383, 383/1.

## Jedro

O končanju stečajnega postopka odloča sodišče na predlog upravitelja. Vendar pa zakon ne daje izrecne procesne legitimacije stečajnemu upravitelju za izpodbijanje sklepa, s katerim je sodišče odločilo o predlogu stečajnega upravitelja, kar glede na 2. odstavek 126. člena ZFPPIPP pomeni, da stečajni upravitelj nima pravice do lastne pritožbe zoper tovrsten sklep sodišča. Ker je iz pritožbenih navedb razvidno, da je pritožnik pritožbo vložil v lastnem imenu, jo je pritožbeno sodišče kot nedovoljeno zavrglo.

## Izrek

Pritožba se zavrže.

## Obrazložitev

: Z izpodbijanim sklepom je sodišče prve stopnje zavrnilo predlog stečajnega upravitelja za končanje stečajnega postopka. V pritožbenem roku je pritožbo zoper sklep prvostopenjskega sodišča vložil stečajni upravitelj zaradi zmotne in nepopolne ugotovitve dejanskega stanja, kršitve določb postopka in kršitev materialnih določb zakona in pritožbenemu sodišču predlagal, da izpodbijani sklep spremeni tako, da izda sklep o končanju postopka oziroma da zadevo vrne v ponovno odločanje prvostopenjskemu sodišču. Pritožba ni dovoljena.

V stečajnem postopku ima procesno legitimacijo za vložitev pritožbe proti sklepu, ki ga izda sodišče v tem postopku, stranka postopka (1. odstavek 126. člena ZFPPIPP). Stečajni upravitelj ima pravico vložiti pritožbo samo proti tistim sklepom, za katere tako določa zakon (2. odstavek 126. člena ZFPPIPP). ZFPPIPP v 378. členu ureja način končanja stečajnega postopka brez razdelitve upnikom, če je stečajna masa neznatne vrednosti ali ne zadošča niti za stroške stečajnega postopka. Ta določba se smiselno uporablja tudi za postopek osebnega stečaja (1. odstavek 383. člena ZFPPIPP). O končanju stečajnega postopka odloča sodišče na predlog upravitelja. Vendar pa zakon ne daje izrecne procesne legitimacije stečajnemu upravitelju za izpodbijanje sklepa, s katerim je sodišče odločilo o predlogu stečajnega upravitelja, kar glede na 2. odstavek 126. člena ZFPPIPP pomeni, da stečajni upravitelj nima pravice do lastne pritožbe zoper tovrsten sklep sodišča. Ker je iz pritožbenih navedb razvidno, da je pritožnik pritožbo vložil v lastnem imenu, jo je pritožbeno sodišče kot nedovoljeno zavrglo (352. člen v zvezi s 3. odstavkom 343. člena ZPP in 1. odstavkom 121. člena ZFPPIPP).